Στην ενεργοποίηση όλων των ναυτικών μέσων αποτροπής που διαθέτει προχωρά η κυβέρνηση λόγω της τουρκικής προκλητικότητας στο Αιγαίο, επαναφέροντας το ιστορικό θωρηκτό «Αβέρωφ» σε ενεργή υπηρεσία για πρώτη φορά μετά από 110 χρόνια.

Τ

ο ιστορικό πλοίο, το οποίο λειτουργεί σαν πλωτό μουσείο από το 1984, φέρεται να υποβλήθηκε πρόσφατα στους απαραίτητους ελέγχους, και τις επόμενες μέρες θα ενσωματωθεί ξανά στο δυναμικό του Πολεμικού Ναυτικού.

Η επανενεργοποίηση του ιστορικού θωρηκτού, το οποίο κατασκευάστηκε το 1907 και διακρίθηκε σε ναυμαχίες των Βαλκανικών Πολέμων ενάντια στον Οθωμανικό στόλο, αποτελεί απάντηση της κυβέρνησης στην πρόσφατη κατακόρυφη αύξηση της τουρκικής δραστηριότητας στο Αιγαίο.

Αξίζει να σημειωθεί ότι το Αβέρωφ θα συνεχίσει να λειτουργεί με τις υπάρχουσες ατμομηχανές του, οι οποίες λειτουργούν με κάρβουνο, αλλά και τα αυθεντικά κανόνια του, προκειμένου να μην αλλοιωθούν τα ιστορικά χαρακτηριστικά του πλοίου.

Σύμφωνα με πηγές του υπουργείου Άμυνας, το ιστορικό θωρηκτό αναμένεται να αναλάβει δράση πραγματοποιώντας περιπολίες κοντά στα παράλια της Τουρκίας, ενώ δεν αποκλείεται να μεταβεί στην Κύπρο όπου η γειτονική χώρα κλιμακώνει την ένταση προχωρώντας σε παράνομες γεωτρήσεις στην κυπριακή ΑΟΖ.